Papersnake/gushiwen huggingface dataset:
沁园春（赠王禹锡）
刘过（宋代）

自注铜瓶，作梅花供，尊前数枝。说边头旧话，人生消得，几番行役，问我何之。小队红旗，黄金大印，直待封侯知几时。杯行处，且淋漓一醉，明日东西。
如椽健笔鸾飞。还为写春风陌上词。便平生豪气，销靡酒里，世间此乐，儿辈争知。霜重貂裘，夜寒如水，饮到月斜犹未归。仙山路，有笙簧度曲，声到琴丝。
吴我天底道中
蔡温（清代）

林树冥濛隐碧天，穿行忽睹数家烟。藤萝拂袖露常湿，石径横家马不前。

山远时添游客恨，潭深疑有毒龙眠。何年此地开幽境，断绝风尘学散仙。
洞仙歌（三用韵）
吴潜（宋代）

冠儿遍簇，那时人道瘦。玉斝琼卮劝君酒。是清凉境界，露湿烟凝，香更重，非是沈檀合就。

四窗花满砌，争似家山，橙蟹将肥重回首。花亦为君怜，草木禽鱼，相思处、莫如乡旧。更西风、溪莼与江鲈，想别墅樵渔，费他侦候。
题翠云山房松树
弘历（清代）

创筑岩斋就种松，今来翠干欲拿龙。因知得地成原易，会至参天孰与从。
次韵杨孟载早春见寄
高启（明代）

雪后西园韭初剪，流澌晚动春塘浅。
闭门有客抱深愁，久不题诗砚生藓。
风尘健儿夸得意，独坐寂寥谁所遣。
应缘少学与时违，不习弓刀诵文典。
城中物贵市门静，好事犹能具杯脔。
琴堂朝夕共清欢，举白频浮不容免。
铃驺已游宾客醉，深夜垣扉罢扃楗。
一灯留照对床谈，沸鼎松声烹绿荈。
五更上马子先去，拥被独眠窗日筼。
起闻啼鸟忽兴发，欲往江边云隔筜。
人家旧燕尽巢林，草满长洲绝游辇。
春耕咫尺阻归计，野水自流闲浍畎。
吾乡繁华天下稀，花柳村村随步转。
久闻离乱今始见，烟火高低变烽燹。
登临吹笛散群羌，此事空嗟千古鲜。
朝来风雨况凄黯，雨湿城头旗不展。
邻里冲泥备役夫，县官不召怜疲喘。
安居且复俟时宁，出岂无能非退卷。
范庄红杏几株在，好待开时同折撚。
对花忧患不须言，剩唤一杯供脚软。
和颖上人南徐十咏其七鹤林寺
梅尧臣（宋代）

松竹暗山门，飕飀给青吹。
传闻宋高祖，旧宅为兹寺。
地以黑龙升，经因白马至。
何必问兴亡，山川应可记。
宫中舞队歌词 其一
张翥（元代）

十六天魔女，分行锦绣围。千花织步幛，百宝贴仙衣。

回雪纷难定，行云不肯归。舞心挑转急，一一欲空飞。
归燕词辞工部侍郎（一作下第后献主司）
章孝标（唐代）

旧垒危巢泥已落，今年故向社前归。

连云大厦无栖处，更望谁家门户飞。
豫章二首
刘克庄（宋代）

交游回首散如烟，重过洪州隔世然。
手种垂杨皆合抱，朱颜安得似当年。
禁林讌会之什
吕祐之（宋代）

高会蓬瀛振德音，崇贤同庆湛恩深。
瑞融云露飞宸翰，荣下烟霄饰禁林。
凤藻环奇清击石，龙文模琢丽雕金。
辞臣喜适逢时愿，睿眷殊敦好士心。
华照北门张级绣，秘逾东序敌球琳。
玉堂宴罢尤知幸，御牓天章岂易寻。
八归·秋江带雨
史达祖（宋代）

秋江带雨，寒沙萦水，人瞰画阁愁独。烟蓑散响惊诗思，还被乱鸥飞去，秀句难续。冷眼尽归图画上，认隔岸、微茫云屋。想半属、渔市樵村，欲暮竞然竹。
须信风流未老，凭持酒、慰此凄凉心目。一鞭南陌，几篙官渡，赖有歌眉舒绿。只匆匆眺远，早觉闲愁挂乔木。应难奈，故人天际，望彻淮山，相思无雁足。
次韵吴伯庸竹间梅花十绝 其三
释绍嵩（宋代）

一川脩竹映疏花，穿竹微吟路径斜。更好碧溪深院静，月和疏影上檐牙。
点绛唇 其二
杨无咎（宋代）

一斑两点从初起。这手脚、渐不灵利。背人只待暗搔爬，腥臭气、薰天炙地。

下梢管取好脓水。要洁净、怎生堪洗。自身作坏匹如闲，更和傍人带累。
题莲华寺
黄庭坚（宋代）

狂卒猝起金坑西，胁从数百马百蹄。
所过州县不敢谁，肩舆掳载三十妻。
伍生有胆无智略，谓河可冯虎可搏。
身膏白刃浮屠前，此乡父老至今怜。
拙句谢伯达老友
刘子翚（宋代）

赠梅发言吾过矣，卫生无术谁之尤。
鲁兀游心聊自遣，乐春举足岂无忧。
由都江堰至上元宫
徐本衷（清代）

一径穿云去，松间鹤自翔。小桥支古木，敝屋隐崇冈。

樵斧丁丁凿，山花细细香。仙都看不远，晴翠染衣裳。
久不雨
陈淳（宋代）

草庐卧龙目未开。岩溪作霖手未抬。
苍生望望亦劳尔，滂霈甘泽从何来。
卒岁感述 其一
杨思圣（明代）

我有长恨端，迫此岁暮情。朔风吹庭树，寒日照此荆。

起坐仰天叹，归鸟飞且鸣。吾生胡不达，独为世网撄。
松径煎茶
安治（清代）

一径松阴地自偏，安排茶具即神仙。雨前香茗甘泉试，雪沸支铛活火煎。

风入鸣鸾添雅韵，石边有鹤避轻烟。平生自得清闲味，何羡渊明与玉川。
蝶恋花（挟翠桥）
张鎡（宋代）

洒面松风凉似水。下看冰泉，喷薄溪桥底。叠叠层峰相对起。家居却在深山里。

枝上凌霄红绕翠。飘下红英，翠影争摇曳。今夜岩扉休早闭。月明定有飞仙至。
杂咏一百首·周戴
刘克庄（宋代）

戴昔劫名士，周尝暴里人。
少年一荡子，岁晚两忠臣。
句
朱翌（宋代）

昔时桐溪汉九卿，家在淮南天一柱。
祈雨
孔平仲（宋代）

皇天久不雨，旱风满东国。春田废锄犁，秋事阙牟麦。

县官紧租赋，守令抱忧责。交驰谒并望，不敢爱牲帛。

而我处学宫，于邦乃宾客。霜寒怯早起，卧听车马适。

方兹祈求急，不预奔走役。精诚倘蒙报，岂不沾润泽。

古有支离形，亦有支离德。而我颇施施，支离在官职。

虽然悯元元，览镜见颜色。高咏云汉篇，千秋意悽恻。
补乐歌十首。六英
元结（唐代）

（《六英》，高辛氏之乐歌也，其义盖称帝喾能总

六合之英其。凡二章，章六句）

我有金石兮，击考崇崇。与汝歌舞兮，上帝之风。

由六合兮，英其沨沨.

我有丝竹兮，韵和泠泠。与汝歌舞兮，上帝之声。

由六合兮，根底嬴嬴。
龙池春草
万俟造（唐代）

暖积龙池绿，晴连御苑春。迎风茎未偃，裛露色犹新。

苒苒分阶砌，离离杂荇蘋.细丛依远渚，疏影落轻沦。

迟引萦花蝶，偏宜拾翠人。那怜献赋者，惆怅惜兹辰。
次韵二首
叶茵（宋代）

过墙新竹粉痕黏，蛙闹池塘燕掠檐。
自喜江乡成懒散，从教世界要庄严。
稻秧井井畦千纬，荷叶田田水一奁。
心事太平风物好，与人无爱亦无嫌。
闲中颇有四方之志偶得长句
陆游（宋代）

世论纷纷枉见仇，吾身自计本悠悠。
读书渐嬾惟思睡，压酒初成不怕愁。
蜀栈冷云侵瘦马，楚江笼月系孤舟。
兴来会作飘然去，更续骚人赋远游。
古兴
李新（宋代）

春采中洲兰，秋采芙蓉芳。
芙蓉以为衣，春兰佩其香。
晓织比目以，暮织双鸳鸯。
裁成合欢被，副之君子堂。
粲粲桃李姿，过时空自伤。
汉宫专使至，罗搜穷洞房。
长虹直轩辕，秘艳不可藏。
平时同闺子，坐看铅华光。
共解明月珠，私结罗襦裆。
出门驱车去，富贵无相忘。
归里后咏怀 其一
边中宝（清代）

吾家连理枝，恰符燕桂数。伯仲早云殂，三人相依附。

飘梗过半生，频年不一遇。垂老更相怜，郁陶凭谁诉。

游子从外来，惊愕频谛顾。喜极翻成悲，相看俱迟暮。

有酒即我醑，无酒即我酤。鹤发老弟兄，悦爱胜童孺。

目前致足乐，莫任韶光赴。珍重此残年，连床话情愫。
绮罗香 题宋既庭小照 图作长松宽幅
陈维崧（清代）

昔梦都非，旧游频换，秋夜一灯吾汝。彩笔凭陵，压尽曹滕邾莒。

曾见说、猿臂难封，又闻道、蛾眉工妒。任纷纷、项领儿郎，薰香剃面画衣裤。

谁将东绢一匹，皴铜身铁鬣，翠交苍互。子落涛鸣，下有幽人箕踞。

看几簇、露叶烟条，经几场、落花飘絮。镇朝昏、吟雨啼风，惯为浑脱舞。
论语五则
孔子及其弟子（先秦）

子曰：“君子食无求饱，居无求安，敏于事而慎于言，就有道而正焉。可谓好学也已。”（《学而》）

子曰：“富与贵，是人之所欲也；不以其道得之，不处也。贫与贱，是人之所恶也；不以其道得之，不去也。君子去仁，恶乎成名？君子无终食之间违仁，造次必于是，颠沛必于是。”（《里仁》）

子曰：“吾十有五而志于学，三十而立，四十而不惑，五十而知天命，六十而耳顺，七十而从心所欲，不逾矩。”（《为政》）

子曰：“学而不思则罔，思而不学则殆。”（《为政》）

子曰：“小子何莫学夫《诗》？《诗》可以兴，可以观，可以群，可以怨。迩之事父，远之事君。多识于鸟兽草木之名。”(《阳货》)
和张阳峰山行诗五首 其四 登岩顶
孙承恩（明代）

绝磴扳缘上，凭虚得大观。振衣翔物表，决眦入云端。

日落乡心碎，天空剑气寒。莫言虚日力，聊适野情欢。
拟长吉十二月乐辞
周密（宋代）

八埏梦醒惊勾芒，青旂翠节迎东皇。柔风玉破第一香，明霞院宇悬金珰。

兰唇笑红草心喜，七十二番芳候始。流苏夜暖催羯鼓，日日梨园按新舞。
桂隐纪咏四十八首 其一 桂隐
张镃（宋代）

未说花开好，团看叶自奇。明朝非愿避，爱树恐相离。
次韵缪教授 其二
韩淲（宋代）

若无交友可忘年，馈岁何由得酒泉。不是骚人太多事，定无家酿与吟篇。
菊花 其一
黄裳（宋代）

香色相生静入观，化工谁怕剪金难。秋光欲尽花尤好，都作时情九日看。
山间
饶节（宋代）

杏子黄时麦已收，槐阴重叠柳条柔。山中活计无疆界，却鄙人间万户侯。
真身
释正觉（宋代）

一叶落时天下秋，不风流处却风流。
木人退步金绳断，直下无机牵铁牛。
送客入洛
张方平（宋代）

高歌弹铗酒盈钟，壮士何须叹道穷。客路岁阑天又雪，旗亭醉别气如虹。

骥腾夷路思良御，帆破长波待便风。今子方为采兰役，未宜去揖紫芝翁。
不及出侍秋江夜饮
黄廷用（明代）

病魔今喜遇知音，拾笔凉窗试短吟。旅夜钟声来远寺，谁家砧响隔疏林。

揽衣欲往怀千结，却屧无缘酒半斟。抚几阶前蛩唧唧，孤灯剔尽落花深。
送别单君范
陈著（宋代）

寒山曾约醉梅香，桃李花时愿始偿。
四海旧交知有几，三年一见去何忙。
春光自好别情恶，老语无多赠意长。
送到溪头重回首，东风吹不住垂杨。
还京乐 送陈行之归吴
张炎（宋代）

醉吟处。多是琴尊，竟日松下语。有笔床茶灶，瘦筇相引，逢花须住。

正翠阴迷路。年光荏苒成孤旅。待趁燕樯，休忘了、玄都前度。

渐烟波远，怕五湖凄冷，佳人袖薄，修竹依依日暮。

知他甚处重逢，便匆匆、背潮归去。莫因循、误了幽期，应孤旧雨。

伫立山风晚，月明摇碎江树。
自云门至上灶欲游一二僧庵以雨不果
陆游（宋代）

道远晨炊米，风和昼减衣。
花残孔官庙，苔满葛仙矶。
剩欲寻僧话，先判秉炬归。
山昏又成雨，心事固多违。
送僧归天甯万年禅院
安德裕（宋代）

迹自青门远，田衣贲在躬。
旧房千峤外，归棹五湖东。
地力薑畦沃，年支芋盎充。
从支乃荣道，一与祖心同。
游山五题·留题龙潭
余靖（宋代）

峭岭盘远郊，幽泉生石罅。
沮洳成深潭，神龙隐其下。
气昏云雾朝，光寒风雨夜。
绝境邻梵宫，馀波沃农稼。
秋态月色澄，晴蛟虹影射。
势非蛟室卑，名将凤池亚。
存身此蟠蛰，得时扶造化。
何当岁大旱，移湫救函夏。
题式之诗卷后
李贾（宋代）

矫首天地间，凄其望终古。
前辈久零落，斯文日榛莽。
戴君天台久，忽向南方来。
老气横九州，胸次何崔嵬。
藻□晚更奇，崩腾豁高趣。
疑是赤城霞，飘飖堕章句。
白首一孤剑，谁人荐子虚。
有时杯酒间，高论倾淮湖。
既有四海名，何惭万钟乐。
君看荣与贱，千载俱冥漠。
奉送袁高使君诏征赴行在，效曹刘体
皎然（唐代）

皇心亭毒广，蝥贼皆陶甄。未刈蚩尤旗，方同轩后年。

天子幸汉中，轘辕阻氛烟。玺书召幕牧，名在列岳仙。

国难倚长城，庙谋资大贤。清损休汝骑，仁留述职篇。

遐路渺天末，繁笳思河边。饰徒促远期，祗命赴急宣。

謏才岂足称，深仁顾何偏。那堪临流意，千里望旗旃。
少年游 冬暮
李雯（清代）

绿窗烟黛销眉梢，落日近横桥。玉笛才闻，碧霞初断，赢得水沈消。

口脂试了樱桃润，馀晕入鲛绡。七曲屏风，几重帘幕，人静画楼高。
遣兴五首 其四
杜甫（唐代）

蓬生非无根，漂荡随高风。天寒落万里，不复归本丛。

客子念故宅，三年门巷空。怅望但烽火，戎车满关东。

生涯能几何，常在羁旅中。
下第东归，留辞刑部郑郎中諴
黄滔（唐代）

去违知己住违亲，欲发羸蹄进退频。万里家山归养志，

数年门退受恩身。莺声历历秦城晓，柳色依依灞水春。

明日蓝田关外路，连天风雨一行人。
奉和幸大荐福寺
宋之问（唐代）

香刹中天起，宸游满路辉。乘龙太子去，驾象法王归。

殿饰金人影，窗摇玉女扉。稍迷新草木，遍识旧庭闱。

水入禅心定，云从宝思飞。欲知皇劫远，初拂六铢衣。
行香子
杜安世（宋代）

黄金叶细，碧玉枝纤。初暖日、当乍晴天。向武昌溪畔，于彭泽门乍。陶潜影，张绪态，两相牵。

数株堤面，几树桥边。嫩垂条、絮荡轻绵。系长江舴艋，拂深院秋千。寒食下，半和雨，半和烟。
宿故人江居
孟贯（唐代）

渡口树冥冥，南山渐隐青。渔舟归旧浦，鸥鸟宿前汀。

静榻悬灯坐，闲门对浪扃。相思频到此，几番醉还醒。
满江红·天气新晴
范成大（宋代）

天气新晴，寻昨梦，池塘春早。雨过湔裙，水上柳丝风袅。却忆去年今日，桃花人面依前好。怪今年、酒量却添多，银杯小。谁劝我，玉山倒。催细抹，翻新调。渐金狎压锦，喷首云绕。笼柏飞来双翠袖，弓弯内样人间少。为留连、春色伴山翁，都休老。
恨春五首 其二
朱淑真（宋代）

一瞬芳菲尔许时，苦无佳句纪相思。
春光正好须风雨，恩爱方深奈别离。
泪眼谢他花放抱，愁怀惟赖潇扶持。
莺莺燕燕休相笑，试与单栖各自知。
夏旱
刘克庄（宋代）

满望梅天雨，谁知日转骄。
畦蔬新住摘，盆树久停浇。
米贵粮囷尽，泉乾汲路遥。
未遑忧世事，灾已到颜瓢。
将至兰陵道中以远岫重叠出寒花散漫开为韵
李处权（宋代）

小黠而大痴，耄耋均童孩。
当其有酒时，且共笑口开。
渊明真可人，吾庐归去来。
我今无吾庐，念之寸心摧。
买鱼
叶茵（宋代）

柳线穿来网上鱼，宽偿所直办朝厨。
烹鲜不及为亲养，一笑分羹问二雏。
杜敬叔寓僧舍开轩松下以虚濑名之来求诗
陆游（宋代）

君不见洛阳八节滩，未至一舍闻惊湍，生绡六幅谁所画？入眼闻令三伏寒。
又不见桐庐七里濑，溅雪跳珠舞澎湃，羊裘老子去千年，绝世孤风凛如在。
杜陵之孙今胜流，飘然不必事远游，结茆古寺听松吹，坐擅洛水桐江秋。
放翁百念俱已矣，独有好奇心未死。
约君少待秋月明，抱琴来宿写滩声。
长相思 其一 闺忆
董元恺（清代）

梅花风。楝花风。二十四番花信风。花开花落中。

吴江东。楚江东。潮落春江东复东。春魂一点通。
送尚辞
释重顯（宋代）

浮图之子，履道为贵。
天兮地兮，何泰何否。
动无饰非，静还雕伪。
辞也云行，后生可畏。
和赵吉州三首
刘克庄（宋代）

憔悴东阳令，区区谩自疲。
断无问牛智，宁受放鱼欺。
俭陋交游笑，低平父老和。
向来子元子，仿佛是吾师。
杂诗
林环（明代）

春山佳气多，白云满芳树。
幽径绝尘踪，落花映深户。
微雨洒林落，东风长兰步。
之子招不来，沧洲日将暮。
田单
徐钧（宋代）

鼓譟奔牛亦壮哉，一城力挽众城回。
谁知辟土明封赏，即墨曾经培养来。
戏折竹叶为舟示奚奴
陈必复（宋代）

乃翁儿戏可怜生，折叶浮舟趁岸行。
有便信风翻覆易，无心逐水去留轻。
角崖颇似乘时意，藏壑深关遁世情。
幸喜此身元不系，底须壁上觅寰瀛。
大涤洞天留题
徐初学（宋代）

化工欲使聚群灵，上下凿开洞府深。
云放碧峰蓝掩映，溜回小涧云浮沉。
至神莫测圆湫水，泽润能成大旱霖。
天下洞霄真第一，到兹宁不效虫吟。
题独爱轩
张元干（宋代）

此君风味极不浅，户外俗人来未曾。
老石寒藤同一笑，我知公是在家曾。
与照上人
释慧空（宋代）

照时远近俱到，用时毫发无遗。直得二途不涉，方能照用同时。

趯倒赵州略彴，拈起马师簸箕。任待通身是眼，当阳未免胶𥻿。
于两大人冢旁作予生圹书示儿辈 其三
屈大均（明代）

未能即蝉蜕，风露且胜秋。速化复何恨，长生安所求。

九原依父母，千载作松楸。他日薪多衣，吾归此一抔。
湖口县晚泊
李实（明代）

漠漠湖堤柳，清溪月一弯。人家多近水，城堞半依山。

渡口渔镫出，林端野鸟还。萧然夜欹枕，凉梦到乡关。
沁园春·赠刘在园先生致仕之作
陆震（清代）

自古有言，漏尽钟鸣，尚有行人。纵萧萧华发，都看到鬓，茫茫宦海，未肯抽身。

孰似先生，翩然拂袖，甘向清时作隐沦。逍遥甚，任山阿曳杖，晞发江滨。

一官徒敝吾神。算何似、还家乐最真。正晨鸡夜火，惟闻课子，朝餐夕膳，只办娱亲。

试向东山，回头北阙，犹自天心属老臣。谁容卧，恐徵书亟下，催动蒲轮。
赠棋者
范仲淹（宋代）

何处逢神仙，传此棋上旨。
静持生杀权，密照安危理。
接胜如云生，御敌如山止。
突围秦师震，诸侯皆披靡。
入险汉钭危，奇兵翻背水。
势应不可隳，关河常表里。
南轩春日长，国手相得喜。
泰山不碍目，疾雷不经耳。
一子贵千金，一路重千里。
精思入于神。变化胡能拟。
成败系之人，吾当著棋史。
偶见飞蝶追思旧游录之
戴复古（宋代）

早被春情误，浑身着粉衣。
最宜花上见，解向梦中飞。
蜂媵为游伴，蛛丝设祸机。
滕王小图画，一一造精微。
题指南轩二绝 其二
胡寅（宋代）

轩辕逸驾已旋归，赤水玄珠却背驰。南去北来何处是，坐令杨子泣多岐。
陪宁极游南溪夜还山墅
韩维（宋代）

南溪晚酌罢，归路笑言同。
家在碧山下，人行清露中。
鹊飞斜映月，虫响暗移丛。
下马儿童喜，谁知为德公。
食芋
王十朋（宋代）

我与瓜蔬味最宜，南来喜见大蹲鸱。归与传取东坡法，糁玉为羹且疗饥。
风入松 拟塞上词
柴静仪（清代）

少年何事远从军。马首日初曛。关山隔断家乡路，回首处，但见黄云。

带月一行哀雁，乘风万里飞尘。

茫茫塞草不知春。画角那堪闻。金闺总是书难寄，又何用、归梦频频。

几曲琵琶送酒，沙场自有红裙。
圣柬将寓于卫行乞食于齐有可怜之色再次韵感春五首赠之 其五
黄庭坚（宋代）

鲁公但食粥，百口常忧煎。金张席贵宠，奴隶乘朱轩。

丈夫例寒席，万世无后先。风霾天作恶，雷亦怒阗阗。

俄顷花柳静，烟暖谷鸟喧。人事每如此，翻覆不常然。

下流多谤议，高位又疾颠。空馀壮士志，不逐四时迁。
新冬
吕本中（宋代）

西风吹禾黍，落日在陋巷。杖藜访新冬，霜树眇空旷。

人烟村舍西，行旅古原上。晚山晴更好，秀色常在望。

居闲得真趣，日欲就疏放。岂惟憎俗徒，庶自免嘲谤。

东邻酒初熟，清香乱盆盎。径须骑墙头，挈榼献穷状。

吾生足羁旅，久病非少壮。银杯多羽化，布帆且无恙。

虽非陶潜隐，不负徐邈畅。
赠竹园隐者
林士元（明代）

寂寂江村路，何烦命驾过。羊求忘地速，松竹到门多。

野外常无酒，田间别有歌。洗杯深酌处，落日在沧波。
婴桃瓦当歌
钮树玉（清代）

婴桃转舍最后出，甘泉平乐纷流传。懈予昔箸新附考，谬以含鸟笺青编。

婴之为义乃言小，当春特荐登豆笾。木旁增益起后世，转使正义生缠牵。

陈君一跋特明畅，扫除异说归真诠。斲冰积雪临岁杪，故乡景物偏流连。

灵威大文不可见，韩陵片石频磨研。古来篆籀日漫漶，赖有金石余雕镌。

幸矣斯器藏大雅，岂令过目同云烟。
李公择过高邮见施大夫与孙莘老赏花诗忆与仆
苏轼（宋代）

汝阳真天人，绢帽著红槿。
缠头三百万，不买一微哂。
共夸青山三，曲尽花不陨。
当时谪仙人，逸韵谢封畛。
诗成天一笑，万象解寒窘。
惊开小桃杏，不待雷发轸。
余波尚涓滴，乞与居易稹。
尔来谁复见，前辈风流尽。
寂寞两诗人，残红对樱笋。
饥肠得一醉，妙语传不泯。
君来恨不与，更复相牵引。
我老心已灰，空烦扇余烬。
天游照六凿，虚空扫充牣。
悬知色竟空，那复嗜乌吻。
萧然一方丈，居士老庞蕴。
散花従满裓，不答天女问。
故人犹故日，怨句写余恨。
疑我此心在，遮防费栏楯。
应虞已毙蛇，折尾时一蠢。
仄闻孟光贤，未学处仲忍。
（开阁放出，事见本传。
）寄招应已足，左右侍云鬓。
何时花月夜，羊酒谢不敏。
此生如幻耳，戏语君勿愠。
应同亡是公，一对子虚听。
和诸庵花光十梅颂
王柏（宋代）

孤标向背从地，枝头各自精彩。
堂堂妙用纵横，谁识笔根所在。
挽张处士
丘浚（明代）

少微星殒海天秋，漠漠悲风起暮愁。郡乘定书耆旧传，仙游真访羽人丘。

云中鹤去茶烟歇，架上书成竹汗收。盛德不随身共化，百年有子绍箕裘。
台城路（抵吴，书寄旧友）
张炎（宋代）

分明柳上春风眼，曾看少年人老。雁拂沙黄，天垂海白，野艇谁家昏晓。惊心梦觉。谩慷慨悲歌，赋归不早。想得相如，此时终是倦游了。

经行岁度怨别，酒痕消未尽，空被花恼。茂苑重来，竹溪深隐，还胜飘零多少。羁怀顿扫。尚识得妆楼，那回苏小。寄语盟鸥，问春何处好。
点绛唇·老眼犹明
谢应芳（元代）

老眼犹明，着书未了余生债。客来休怪。淡饭黄斋菜。踏雪观梅，清兴依然在。南门外。夜来寻载。扶醉驮驴背。
和谹父连雨快晴
王洋（宋代）

十日雨易满，一鸠鸣更多。
开眉初对月，生耳不忧禾。
兔走无留迹，轮空不受它。
乘风若归去，九{虎几换儿}莫谁问。
次韵回山人赠沈东老二首
陈师道（宋代）

一杯领意不须沽，六字持身已有余。
痴子未知天上乐，先生今解世间书。
洞仙歌（正月二日大雪，自后雨雪屡作，至三十日甲子，始晴）
汪莘（宋代）

春王正月，雪阵联翩下。我有春风怎生卖。忽扫残夜雨，推出朝阳，天地里，玉烛一枝无价。

早春虚过了，尚有二分，是处春光好收买。也不违天性，不远人情，杨柳陌、临水夭桃亭榭。身子外、只要自家人，共酒后羲皇，花前偏霸。
法云僧房
陆游（宋代）

八十衰翁有底忙？水边山际亦伥伥。
清溪桥断舟横岸，小坞梅残雨渍香。
数点青灯经野市，一炉软火宿僧房。
自嫌尚有人间念，却为春寒怯夜长。
赠历溪张居士
郭祥正（宋代）

七十人稀九十翁，数椽寒屋历溪东。俯窥声利非吾事，自得逍溪与古同。

三叠琴心调夜月，一杯茗酌送春风。趋庭有子明诗礼，善泽源源未可穷。
升甫旋和答复走笔酬之
强至（宋代）

嫩箨斑斑玳点匀，圆肤细细玉条新。
渭川美实容先食，却向秋风懒忆莼。
钟卿密绣衣示近报有多傅文穆公
顾清（明代）

十庙威神俨在天，万邦黎庶尚多贤。皋夔事业诚遐矣，房杜襟多亦朗然。

两手果能藏万目，一时何以易千年。令人转忆临川老，屈指多忧廿载前。
暑夜露饮
董嗣杲（宋代）

夜步闲阶长，月出照独立。
御暑借杯酌，便欲和月吸。
野童笑不已，散发风露袭。
浮生弹指顷，能几寻胜集。
何当脱尘垢，江湖负蓑笠。
心知临渊翁，岂在得鱼急。
浩歌沧浪吟，续此思雅什。
相从苦无人，眼睨星河湿。
偈颂七十八首
释正觉（宋代）

谁将活眼窥空劫，我道宗枝染浩春。
头角峥嵘藏不得，青原门下有祥麟。
龙山补亡
苏轼（宋代）

吾闻君子，蹈常履素。
晦明风雨，不改其度。
平生丘壑，散发箕裾。
不车天全，颠沛何惧。
腰适忘带，足适忘屦。
不知有我，帽复奚数。
流水莫系，浮云暂寓。
飘然随风，非去非取。
我冠明月，佩服宝璐。
不缨而结，不簪而附。
歌诗甯择，请饮相鼠。
罚此陋人，俾出童羖。
次宫讲于素斋韵为别 其二
释居简（宋代）

无言桃李各成春，造化番腾巧入神。佳境骎骎逢蔗尾，苦心入入饫猩唇。

蠖虽善屈难忘直，虹岂长蟠不得伸。一日百畦机事了，区区亦有汉阴人。
拟古七十首 其十三 应侍中璩百一
王世贞（明代）

羲魄尚高舂，天命未我离。云何纨裤子，往往意为师。

阿阁连曲房，沈深不可窥。齐醴腐其肠，伐性有蛾眉。

姬姜奏新声，欢多乐不支。药石为仇雠，美疢日以滋。

东岱添新籍，鬼伯来见追。仰与高堂别，俯与亲爱辞。

宗祀日萧条，涕泪如绠縻。人生非金石，快意多伏悲。
除夜 其一
卢仝（唐代）

殷勤惜此夜，此夜在逡巡。烛尽年还别，鸡鸣老更新。

傩声方去病，酒色已迎春。明日持杯处，谁为最后人。
残月
寇准（宋代）

半夜沉清影，宵残犹伴吟。
已甘垂树杪，由得挂天心。
淡色迷蓬户，馀光映宿禽。
谁家伤早别，凝思共沉沉。
题玲珑山
章良能（宋代）

短锸长镵出万峰，凿开混沌作玲珑。市朝可是无巇崄，更向山林巧用工。
暇日六咏其六{槐庭}
张耒（宋代）

清阴满我庭，苍苍六槐老。
野性苦避人，青苔不须扫。
秋日即事八首
郭印（宋代）

向来玉烛四时和，共庆秋田黍稌多。
但得贫民同一饱，黄堂无事且婆娑。
陶山十咏和邓牧心 其十 附子冈
林景熙（宋代）

洞霞疑接台峰近，石栈空歌蜀道难。一种灵苗人不识，半山霜露夜痕乾。
临江仙
赵长卿（宋代）

人在梦云楼上别，残灯影里迟留。依稀绿惨更红羞。

露痕双脸湿，山样两眉愁。

几幅片帆天际去，云涛烟浪悠悠。今宵独立古江头。

水腥鱼菜市，风碎荻花舟。
再宴徐公子第
皇甫汸（明代）

花前月影摇双阙，楼上香尘净六街。公子金盘留客醉，夜深宝马过秦淮。
赋得深闺秋织
徐勃（明代）

深闺秋色早，中妇倚流黄。
寒杼传声切，残丝结缕长。
壁间闻促织，锦上见鸳鸯。
断绠金刀疾，抛梭玉钏忙。
芙蓉丛出朵，莲子簇依房。
纬密经双引，文回字几行。
卷缣缠别绪，移轴转离肠。
窗外乌啼夜，帘前雁带霜。
愁魂萦绮穀，清泪滴缥缃。
星斗斜将尽，支机动未央。
张彄乘月影，完匹续灯光。
窦女思千里，天仙妒七襄。
莫辞闺力苦，边塞待衣裳。
颂古四十四首
释法泰（宋代）

行婆能击涂毒鼓，远近闻之皆胆怖。
唯有南泉与赵州，同死同生殊不顾。
阿呵呵，伎死禅和不奈何。
梅江晚泛二首
蔡蒙古（宋代）

何处吹横笛，萧萧荻苇丛。
徐看钓艇出，蓑笠一渔翁。
过吕城闸六首
杨万里（宋代）

闸头洲子许团栾，古庙萧条暮雨寒。
榆柳千株无半叶，各青一树碧琅玕。
回波词
中宗朝优人（唐代）

回波尔时栲栳，怕妇也是大好。

外边只有裴谈，内里无过李老。
读司马文正诗有和邵尧夫年老逢春三首 其一
牛焘（清代）

生平阅历几经春，晚年逢春不厌频。岁月浑忘将老去，莺花倍觉与人亲。

蹉跎且莫回头数，欸洽还同觌面新。毕竟东君专属意，衔怀肯负此芳辰。
次韵原博宾之舜咨鸣治赐宴联句 其二
程敏政（明代）

晓殿晴光覆四筵，坐中人是谪来仙。銮回阁道旌幢半，骑列句陈甲胄千。

棫朴愿歌周代雅，柏梁谁续汉庭联。龙颜共喜春先上，旰食忧勤记往年。
鹊桥仙 次韵冯仲远春日
周权（元代）

晓寒成阵，春□犹薄，见红紫、纷纷缄萼。东风着意忽吹开，这艳冶、怎生描摸。问渠底事，多情无据，＊地又还飘落。无花独酌又何妨，但
乾隆九年1744元日于泰安州崔家庄驿望阙拜贺恭纪短句
六十七（清代）

茅檐北向拜丹枫，香案炉烟篆晓风。
礼毕凭高一瞻仰，帝都遥在五云中。
次韵周希稷咏芭蕉
喻良能（宋代）

经年不接故人书，开户逢渠了不殊。
谁运七轮风里扇，时跳千斛雨中珠。
退之有意吟山石，摩诘无心作画图。
为爱青青无俗韵，故教移植傍庭隅。
题张德清悦斋
曾丰（宋代）

君不见胸中义利交战初，胜负未分子夏臞。
又不见胸中义利交战余，胜负已决子夏腴。
臞腴之变何须臾，一忻一戚相乘除。
初枉德清来致敬，盛年已有臞之证。
况年不似旧时盛，为若面上腴生莹。
纷华淡泊交相竞，利攻莫入义还胜。
小斋容膝只数椽，焚香坐对古圣贤。
关钥勘到羲皇前，肉融形释心悠然。
非金非石非管弦，抵掌顿足喜欲颠。
杨墨申韩初立说，其心亦为道而设。
差以毫厘缪燕越，更于真似细区别。
万一悦非吾所悦，恐乾孟子韩公舌。
读儒林传二首 其二
缪烜（清代）

汉家天子好文词，杨厉铺张乃得之。迎得申公偏尚简，虚他臧绾上言师。
移梅
赵崇嶓（宋代）

邻家争乞丽春栽，玉手轻分带月培。
窗下老翁迂入骨，清斋三日为移梅。
可叹
李光（宋代）

金陵失守何匆匆，敌兵烧我天子宫。守臣顶香率父老，开门罗拜惟鞠躬。

翠华遥遥遵海道，汉家诏令不得通。外交内应俦与邺，所在州县皆望风。

坐观岂但宣抚望，降夷亦有丞相充。山巅水涯多白骨，迩来十室九已空。

权臣悍将恣吞噬，剥肤椎髓方称雄。敌来拥兵保妻子，敌去奏捷希侯封。

城狐社鼠争附会，浙部复产勔与冲。纷纷馀子何足数，我视文举真如龙。
春从天上来 其二 寿罗弘载两尊人
梁清标（清代）

海上春城。羡高士齐眉，玉骨双清。朱颜宣发，小筑林扃。

晴窗图史纵横。有佳儿昭谏，拔赤帜、词苑争衡。任徜徉，听辛勤机杼，静好琴声。

帘外新翻乐府，更鲙切银丝，酒漾金罂。桂岭红云，珠江宝月，载来一水盈盈。

向樽前为寿，浑不让、绛雪青精。綵衣轻。飞花沾袂，高树啼莺。
安南即事
张九徵（清代）

铁骑昆明道，戈船粤水西。诸君催转战，天意罢征鼙。

象饮蛮江靖，鸢飞浪泊低。须知尺一诏，不异下金鸡。
田舍杂兴怀长兄四首
廖行之（宋代）

去城靳靳路一驿，故岁迢迢今甫来。
桃李阴成真绿野，溪山清绝胜章台。
青衫手板徒劳尔，竹杖芒鞋亦快哉。
莫向红尘深著脚，而今毛鸷苦相猜。
沧洲亭怀古
林之奇（宋代）

潇水悠悠天际来，夹江古木抱山回。
栅中人物不满把，日晏市散多苍苔。
九疑巉天古云埋，遥想帝子龙车回。
心衰目极何可望，九歌寂寂令人哀。
书陶弘景传后
郭祥正（宋代）

能辞朝市隐山中，爱种青松听好风。不学许由长洗耳，谬为图谶悦萧公。
平山
鲍寿孙（宋代）

平冈横亘北城头，一上青冥目数州。
吴岫南从京口出，蜀江东赴海门流。
香销后土花如梦，烟锁雷塘草亦愁。
惟有依然淮泗水，年年吹浪到瓜洲。
渔家傲·和程公辟赠
张先（宋代）

巴子城头青草暮，巴山重叠相逢处。燕子占巢花脱树。杯且举，瞿塘水阔舟难渡。
天外吴门清霅路。君家正在吴门住。赠我柳枝情几许。春满缕，为君将入江南去。
次俞簿韵
陈造（宋代）

昔贤识紫芝，不恨生叔季。
同寮得若人，襟宇极冲粹。
相过鄙吝忘，满抱昔贤意。
傍睨褦襶儿，真堪裂人眦。
棋枰消暇日，竹轩荫疎翠。
不作沮洳临，纤钩笑侯喜。
爱此小泓渟，历乱青钿委。
大篇副么荷，乞一仍得二。
政须传生徒，未暇藏箧笥。
辞源深莫穷，归牛定浮鼻。
紫芝不诗鸣，较君同而异。
游艺复友贤，老怀随所寄。
莫嗤学奕秋，更想鸿鹄至。
未腊而雪丰年兆也大老有诗次韵 其二
王十朋（宋代）

主人开燕倒金钟，坐客俱吟柳絮风。应念人间有贫者，炉星拨尽酒瓶空。
暮秋书事
陆游（宋代）

暮秋风雨卷茆茨，砧杵声中过雁悲。
枫叶欲丹先惨澹，菊丛半雁不支持。
旗亭人熟容赊酒，野寺僧闲得对棋。
莫怪苦寻林下事，骇机满地只心知。
和宋简州牛头山留别韵 其二
常纪（清代）

径曲真成字似之，牛头衮衮上来迟。放怀今古无穷思，问著山僧总不知。
戊申春偶成
李曾伯（宋代）

半世崎岖鬓已凋，元知官职忌之招。
几番恶梦觉已晚，一片好心磨不消。
枕上岂堪思往日，樽前更莫计明朝。
此身若也填沟壑，犹有来生答圣朝。
南屏雨
祖铭（元代）

五月雨声连六月，南屏云气拥柴扉。林峦有穴山精出，岩谷无人石燕飞。

诗句偶从行处得，家乡多在梦中归。晓来杖策湖头去，春水溶溶没钓矶。
寄苏见江
李秉同（明代）

握手仙台几度春，别来消息两无闻。酌高楼月偏怜我，咏入霜丛却忆君。

薇署绩光西汉传，衡门踪谢北山文。赤冈黄岭元同脉，莫惜新裁寄白云。
玄珠歌 其二十八
张果（唐代）

从前搬运几多人，只把凡形顿出尘。千万天仙行此术，玄珠照耀一元真。
奉和九日登慈恩寺浮图应制
李適（唐代）

凤辇乘朝霁，鹦林对晚秋。天文贝叶写，圣泽菊花浮。

塔似神功造，龛疑佛影留。幸陪清汉跸，欣奉净居游。
秋夕雨余
杨万里（宋代）

虚堂无人独自行，画檐雨歇残点声。
朝来余暑忽然过，昨来初暑谁能那。
一生畏暑如於菟，老年畏暑菟不如。
人言岭南分外热，匹似江南犹可说。
今年六月雨如秋，只今七月当更愁。
短檠幸未卧墙角，唤取渠来相慱约。
老眼那能舒简编，只要玉虫伴杯酌。
金庭观
李清叟（宋代）

山属蓬壶第几重，奇峰翠岫绕灵宫。
雪藏毛竹深深洞，烟起香米袅袅风。
放鹤已归天汉上，养鹅无复小池中。
羽人尽得飞章法，神兴寥阳路暗通。
与陈君衡别
周密（宋代）

君归春亦去，心赏易蹉跎。烟柳绿如此，霜髭白柰何。

别来空作恶，醉后且高歌。莫把诗销恨，诗成恨更多。
台湾八咏
张琮（宋代）

鹿门春暖水汤汤，天为东宁锁一方。震耳雷轰潮过午，排山浪涌雪明洋。

烟堤摇曳舟千个，沙港参差鹭几行。闻道钱镠能射却，惭无半策展台疆。
戏赠胜私老友
朱熹（宋代）

槐花黄尽不关渠，老向功名意自疏。乞得山田三百亩，青灯彻夜课农书。
徐懋功饷酒用其韵
刘克庄（宋代）

少时酒伴尽豪雄，岁晚瓶罍一并空。
方叹独醒吟泽畔，忽勤分饷到篱东。
鲲鲸有量真溟涬，螟蠃无知妄异同。
老矣此身何处着，便应埋向醉乡中。
南湖秋汎
邹衍中（明代）

爽籁清风水面浮，人同烟景上扁舟。凭谁倩得王摩诘，写出南湖片片秋。
大雪投宿圜通以野雪盖精庐为韵赋五诗并书涂中所见 其一
李彭（宋代）

寒雪尽垂空，玉色粲万瓦。默默行五牙，郁霭望黄野。
赤灵符
戚继光（明代）

病骨嶙嶙强自撑，每从马革问余生。
而今万里无烽火，不用灵符辟五兵。
读书
陆游（宋代）

读书肝胆尚轮囷，蠹简堆中著此身。
饱识三千余岁事，已为七十四年人。
镜中衰鬓难藏老，海内虚名不救贫。
只欲从今都扫尽，剩沽春酒答新春。
移疾
赵鼎臣（宋代）

年来乐事不关身，藜杖绳床过了春。穷在世间真有鬼，钱于我处独无神。

稍谙药性都缘病，尚恋官粮只为贫。不学小儿潘骑省，逢人惊怪二毛新。
后和陶诗
童冀（明代）

劳生无百年，知止乃逸豫。尺鴳聊自足，云鹏谩高翥。

所以邴曼容，位高即免去。富贵岂不怀，能不为身虑。

君看嗜利徒，末路竟何如。驱车下峻坂，中路安得住。

康庄苟弗慎，宁非覆车处。保生良有道，至要在戒惧。
踏莎行·金鼎休翻
佚名（宋代）

金鼎休翻，玉壶休倒。为伊弹彻求凰操。歌台舞榭没长情，不如求伴文园老。荆里钗宜，布边裙好。有缘封国还他到。端能一意谢红尘。归来便带宜男草。
春游怀古
薛季宣（宋代）

登临一度一伤神，功业蹉跎万物新。飞鸟远归云外岭，赏花频对眼前人。

茸茸雨脚南郊暮，种种茅针太极春。鼓掌祇供渔父笑，朅来生水拍江漘。
野蔷薇
周文璞（宋代）

娟娟篱头花，白白间绿叶。
明光裁贩袴，不掩游子屟。
馀春背人去，乞与弄芳蝶。
感我万古心，离离不相接。
我行田野间，落魄何所挟。
犹能自撑拄，使气学汉侠。
悠然芳草畔，见此衣逐妾。
罗帷未生梦，粉面反成怯。
幽香薰倒人，山麝火初熁。
长亭或相思，如见玉蹀躞。
适荆州途次南阳赠何明府
皇甫冉（唐代）

千里独游日，有怀谁与同。言过细阳令，一遇朗陵公。

清节迈多细，斯文传古风。闾阎知俗变，原野识年丰。

吾道方在此，前程殊未穷。江天经岘北，客思满巴东。

梦渚夕愁远，山丘晴望通。应嗟出处异，流荡楚云中。
题希夷堂赠周道正
王珏（宋代）

仙骨清泠道气浓，饵芝深隐括苍东。
醉游鳌顶三山绿，吟对神炉九转红。
千古遗音生指下，一天星斗在壶中。
萧然不许尘埃到，顾我频来兴未穷。
大酺
杜审言（唐代）

毗陵震泽九州通，士女欢娱万国同。
伐鼓撞钟惊海上，新妆袨服照江东。
梅花落处疑残雪，柳叶开时任好风。
火德云官逢道泰，天长地久属年丰。
孟子·终身之忧
陈普（宋代）

冠屦昂昂数尺躯，圣贤无我意何殊。
伊人德业兴天地，在我宁甘食粟夫。
颂古三十八首
释从瑾（宋代）

钟送黄昏鸡报晓，赵州何用闲烦恼。
裂破虚空作两边，古庙香炉出芝草。
乐章五曲
李复（宋代）

鼓急兮收舞影，火销兮膏烬冷。
乡人出门女巫醉，日下西山起阴暝。
荇叶光，青幡长。
坛前旗影动回风，飞电忽转雷隆隆。
玉剑莲花碧珠佩，喜云低来有酒气。
浮空皓从归辔，千骑无声去如水。
龙车兽鬼不踏尘，迅霆一击开山门。
神兮神兮爱吾人，千年置社乐神君。
春日咏梅花 其一
王初（唐代）

靓妆才罢粉痕新，递晓风回散玉尘。若遣有情应怅望，已兼残雪又兼春。
奉答原甫九月八日见过会饮之作
欧阳修（宋代）

老大惜时节，少年轻别离。
我歌君当和，我酌君勿辞。
艳艳庭下菊，与君吟绕之。
撷其黄金蕊，泛此白玉◇。
君勿爱此花，问君此何时。
秋风日益高，霜露渐离披。
芳岁忽已晚，朱颜从此衰。
念君将舍我，车马去有期。
君行一何乐，我意独不怡。
飞兔不恋群，奔风谁能追。
老骥但伏枥，壮心良可悲。
送僧入幽州
贯休（唐代）

高士高无敌，腾腾话入燕。无人知尔意，向我道非禅。

栗径穿蕃冢，狼声隔远烟。槃山多道侣，应未有归年。
和资政侍郎湖亭杂咏绝句十首·流泉
梅尧臣（宋代）

石齿嚼寒声，粼粼萦曲处。
有时浮落英，又过城根去。
送李仲诗二首
赵蕃（宋代）

今代知名士，君家萃一门。
不惟文献在，政是典刑存。
台阁期平步，沅湘莫断魂。
平生翰墨事，兹可壮期源。
奉酬新剑南守朱叔止次旧韵宠寄之什
周必大（宋代）

竹使分符化剑川，政成应不俟期年。
买臣聊引会稽绶，长倩即期廷尉仙。
棋户虽高犹易敌，诗坛弥峻却难肩。
通家有契无纖隙，恶语深藏莫遍传。
杭山八景
章鉴（宋代）

昔贤曾此著名香，地位双清四座凉。
吹送几多攀桂客，照来无数探花郎。
光浮盏面龙鳞动，声透琴心兔魄扬。
爽我襟期明我德，步蟾拟驾大鹏翔。
于菟门
姚燮（清代）

微晖澹木色，被石如黄毛。閜然元窍虚，怒作饥声号。

岂伊真宰心，亦未除牢骚。特挈九地根，弗使星精韬。

野蹯横狐獭，远顾多藏逃。携锄芟乱荆，我能探其巢。

视下已万仞，蹴脊当至高。白云堪手搴，恨为风所漂。

振袂欲上天，松枝猛相挠。神兽不孤处，驺虞今倘遭。
浣溪沙 吴村道中在平阳府北三十里汾水西，
王恽（元代）

绿树连村际碧山。春风吹水涨黄湾。沙汀苹满钓舟间。薄宦崎岖清议里，风烟吞吐画图间。夕阳明处鸟飞还。
夏夜同袁德延骑出宿村家
高叔嗣（明代）

景落息炎氛，轻策稍相试。
微风送林木，皓月临平地。
路远忘前期，情惬随所至。
田父止我宿，茅屋劝客醉。
起步叩天空，仰对明星次。
一贪鸡黍筵，三叹前贤意。
轩冕愁束缚，江海伤憔悴。
且愿为老农，敢谓辞高位。
明发返故墟，努力看身事。
即事
柴望（宋代）

澒洞风尘莽未明，天翻地覆劫将盈。
翠华海上知何似，白首山将空自惊。
哭向莺花非世界，梦迷弓剑绕皇陵。
谁知薇蕨同杯酒，为酹兴亡终古灵。
偈三首 其一
释洪英（宋代）

青山重叠叠，绿水响潺潺。未到悬崖处，抬头子细看。
仪真分司水亭次韵敖冬官子发题壁 其二
符锡（明代）

分司闲爱水亭凉，几日抛书枕石床。密雪可人犹竹色，清虚何减对潇湘。
题崔驸马林亭
无可（唐代）

宫花野药半相和，藤蔓参差惜不科。纤草连门留径细，

高楼出树见山多。洞中避暑青苔满，池上吟诗白鸟过。

更买太湖千片石，叠成云顶绿嵾峨。
挽李制帅二首
文天祥（宋代）

上下荆淮剑气雄，进担全蜀凛英风。
将坛歃血金汤志，白腹填天竹帛功。
治法征谋关世道，清忠定力简皇衷。
伤哉生出瞿塘险，翻落黄粱一梦中。
世变江河渺未涯，如公真是济时危。
几年荆益龙骧誉，一日潇湘鵩谶悲。
天下皆传清献节，人心自有武侯碑。
郎君昔共慈恩约，抆泪西风寄些词。
赠法轮齐公
黄庭坚（宋代）

法轮法眷有齐公，曾探斑斑虎穴中。
不必老夫亲到也，自然千里便同风。
破贼凯歌八章 其一
李正民（宋代）

两宫北狩未能归，岁岁愁看塞雁飞。马上勤劳天子诏，莫教霜霰拂龙衣。
锦钱馀笑 其二十二
郑思肖（宋代）

顽绝绝顽绝，以笑为生业。刚道黑如炭，谁知白似雪。

笑杀娑婆儿，尽逐光影灭。若无八角眼，岂识四方月。
桃源
吾丘衍（元代）

避世成仙岂怨秦，翠霞丹霭景长春。不因野水流花出，此地何由识晋人。
藓花
文丙（唐代）

寂寞人偏重，无心愧牡丹。秋风凋不得，流水泛应难。

怪石纵教遍，幽庭一任盘。若逢公子顾，重叠是朱栏。
初入朝面恩恭纪 其一
韩日缵（明代）

佳气茏葱碧汉间，九霄鱼钥启晨关。遥遥玉辇传清跸，肃肃金晨趁立班。

花底鸣环承湛露，殿前簪笔颂南山。鸳鸾旧侣相如待，温树春浓绿可攀。
题南平后园牡丹
齐己（唐代）

暖披烟艳照西园，翠幄朱栏护列仙。玉帐笙歌留尽日，

瑶台伴侣待归天。香多觉受风光剩，红重知含雨露偏。

上客分明记开处，明年开更胜今年。
淮亭小饮
苏舜钦（宋代）

山气复清淮，亭临乱石开。旅愁无处避，春色为谁来。

酒赖啼莺送，歌随去雁哀。相携聊一醉，休使壮心摧。
水调歌头 次韵荷净亭小集
汪晫（宋代）

落日水亭静，藕叶胜花香。时贤飞盖，松间喝道挟胡床。

暑气林深不受，山色晚来逾好，顿觉酒尊凉。妙语发天籁，幽眇亦张皇。

射者中，弈者胜，兴悠长。佳人雪藕，更调冰水赛寒浆。

惊饵游鱼深逝，带箭山禽高举，此话要商量。溪上采菱女，三五傍垂杨。
过六盘山纪事
龚景瀚（清代）

六盘昨夜雷雨作，山东飞雨山西雹。天公岂独惎西民，划尽田禾一何虐。

青者胡麻黄者麦，荞麦花开红间白。可怜昨日异今朝，败穗残花满阡陌。

夏禾已熟不到口，秋禾尚弱更何有。男啼妇哭向田中，不望苍天望父母。

长官清晨巡所部，走马田间相劳苦。回衙泣草告灾书，八羽星飞达大府。
百川至海图为太常杨典簿题
顾清（明代）

百川起西北，浩浩东南驰。东驰日夜不一息，共指沧溟同所归。

昆崙与蓬丘，相望万里何崔嵬。泯然一气交灌注，馀波直浸扶桑枝。

扶桑晓日流虹光，正照君家清平逸老之高堂。堂前嘉树俨成行，红兰紫蕙共芬芳。

十年京国劳梦寐，一日海上尘襟凉。翻思年少驰骋日，却似川流初滥觞。

川流学海竟到海，君意更比川流长。百年才半未为老，浮天浴日何可量。

劝君一卮，祝君寿康。蓬莱清浅我不见，海筹十屋毕竟成荒唐。

但愿清平老人百岁长无事，与君终日击壤歌康庄。
余为山海一篇略著余所见捕鱼状耳王晋卿以为不典乃博稽载籍拟山谷演雅示余余乃更肆其不经之谈和之得四十四韵
范当世（清代）

鲰生制为测海文，晋卿陋之誇以诗。铿经发图享灵怪，青红满纸声瀰瀰。

天下嚣嚣尽何有，苍公幻化文人嬉。千辉万照在天上，饰为酒斗扬为箕。

又道一星一瀛海，问君彼海潜者谁。鲰生细鳞泳海角，芝麻眼孔真可嗤。

夜深窃听老渔话，骇耳堕心摧四肢。哀哉吾族尽为腊，奔告白虾与蟛蜞。

虾故善跳蜞善走，追潮逐浪能委蛇。笑言先生勿过悴，大海安得无孑遗。

合掌髡头海和尚，船人见之为一炊。百年老蚌与人戏，卧起啼笑如婴儿。

被发娟娟白如雪，不知为妃为孤嫠。见者求之不可得，放船骇立心神痴。

一宵西来百匹马，挟抱文书三面驰。方知吾族万万国，国数百里里有歧。

一歧所产百斯类，屑碎纤靡为世赀。又闻西方产黍稷，杂用花果蒸为醨。

猪牛味浊鸭鸡瘦，纷来吾国求膏脂。吾族大长亦不吝，使吾边族相馈贻。

江头小神正邻我，招我化族驱为鲥。先生固哉好目论，徵彼百老皆小知。

鲰闻骇然不敢信，秉贽去问千年龟。安知潜宫不易到，兼旬直下方见之。

水力压背九鼎重，此水万丈安能支。龟闻叱问尔何者，今我背上才蒙皮。

鱼龙子孙伺我息，攘如细虱多生髭。任氏儿子善戏谑，扪吾左胁擒一鳍。

怀藏吾血不行络，此属挠挠长苦饥。此时鲰生失魂魄，那能重述么么词。

但言公有泰山固，愿匿公脊无颠危。龟闻色惨吁不已，嗟尔锢疾当难医。

瞬此阴阳一开阖，大无止境忧无时。周回此海奚有底，乃是一物横八陲。

此物无名亦无字，字以混沌名穷奇。东潮西落日呼吸，一吸一起方躨跜。

此物日升海日浅，而我当之犹豪釐。暂时蜉蝣在其背，万一转侧斯为爢。

夜夜流星落空阔，但有杯水倾诸池。我将丧我去其介，四足去一权为踦。

一朝化为三足乌，飞人太阳当可羁。生不事此勿相慁，鲰生听罢翻狐疑。

更有蓬心借一语，圣人群籍无公词。咄哉圣人天公各造意，不得千龄万代长相咨。
阿鲁台受封后遣其幼子入侍
王英（唐代）

远分符券册天骄，恩似春阳及草苗。
虏骑万人先纳款，胡儿十岁也归朝。
旧垂髽髻缠番锦，新赐珠缨珥汉貂。
暗想黄云沙碛里，托身何幸到青霄。
颂古
释道颜（宋代）

作家相见终不错，两两同时看啐啄。
喝下虽然宾主分，争如普化摇铃铎。
送皋法师
司空曙（唐代）

江草知寒柳半衰，行吟怨别独迟迟。

何人讲席投如意，唯有东林远法师。
哭吴健父
吴鼎芳（明代）

寒日沉沉下远村，空堂寂寂闭黄昏。
文章命薄谁知己，山水情多即故园。
一壑荒烟收病骨，三更冷雨送愁魂。
伤心莫问王孙草，几日春风绿烧痕。
湘中纪行十首。浮石濑
刘长卿（唐代）

秋月照潇湘，月明闻荡桨。石横晚濑急，水落寒沙广。

众岭猿啸重，空江人语响。清晖朝复暮，如待扁舟赏。
入湖南界 其四
邹浩（宋代）

北风吹面过如冰，也胜南风瘴水滨。莫向知亭嫌太冷，主人元是铁心人。
张山人
孙一元（明代）

张子湖海士，弱龄自崛起。读书法前脩，隐栖茅茨底。

旷哉山水情，鹖冠乌皮几。岩花纷始红，石耳翠还紫。

触物发幽响，清诗有妙理。远虑累可轻，遗荣心自喜。

缅邈山中游，百世怀杖履。
元宵雨
陶宗仪（明代）

三五元宵节，连年气候同。漫天来暮雨，吼地起南风。

灯火楼台寂，笙歌巷陌空。金吾徒弛禁，清坐惬深衷。
题杨体之明府担稻图
朱福田（清代）

寸田可治生，一粒固为宝。苟能悟其微，仙圣域皆造。

先生旧宰官，现身自担稻。治民如治田，借稻以喻道。

一发圣经蕴，閒复穷释老。使有二顷田，退耕固为好。

顾抱经纬才，催科甘下考。苍生待作霖，日望卸肩早。
柳意
刘辰翁（宋代）

独坐观柳色，一一如我须。一日一日深，一年一年枯。

人言青胜我，安得白于吾。
暝
杜甫（唐代）

日下四山阴，山庭岚气侵。牛羊归径险，鸟雀聚枝深。

正枕当星剑，收书动玉琴。半扉开烛影，欲掩见清砧。
催海棠二首
姚勉（宋代）

燕子衔春己几时，嫣然未见茜红枝。
天开锦幄烘晴昼，着力东风一夜吹。
挽徐子愚母
何梦桂（宋代）

萱花落尽北堂空，龙颔碑铭百尺丰。鄹纥晚婚无徵在，孟光不嫁有梁鸿。

一官得子荣身后，四世看孙满眼中。三酹生刍人似玉，故丘狐首此封崇。
再和子育
彭汝砺（宋代）

殊方无处问平安，怅望衡阳雁未还。归马不知山远近，北山未尽过南山。
行路难·其三
李白（唐代）

有耳莫洗颍川水，有口莫食首阳蕨。
含光混世贵无名，何用孤高比云月？
吾观自古贤达人，功成不退皆殒身。
子胥既弃吴江上，屈原终投湘水滨。
陆机雄才岂自保？李斯税驾苦不早。
华亭鹤唳讵可闻？上蔡苍鹰何足道？
君不见吴中张翰称达生，秋风忽忆江东行。
且乐生前一杯酒，何须身后千载名？
王广渊郎中挽诗
强至（宋代）

暮归紫陌尚鸣珂，夜哭逡巡接浩歌。
渐老为郎逾蕴藉，平生从仕亦蹉跎。
笙沉缑岭空乘鹤，书绝山阴欲换鹅。
日落九原车马散，悲风更向白杨多。
偶书
邵雍（宋代）

天生万物，各遂其一。
唯人最灵，万物能并。
芝兰芬芳，麒麟凤凰。
此类之人，鲜有不臧。
狼毒治葛，枭鸩蛇蝎。
此类之人，鲜有不孽。
臧唯思安，孽唯思残。
日夜无息，相代于前。
天无私覆，地无私载。
俱能含养，始知广大。
颂古二十八首
释道川（宋代）

他心三藏太颟顸，猢孙观了看划船。
对面国师寻不见，只为从来被眼谩。
竹枝词（四首）
胡俨（明代）

闻郎昨夜下巴东，烟树苍苍山万重。
一片阳云飞不定，不知何处有郎踪。
汲东山下井
陆游（宋代）

从来耽酒须微禄，绝禄三年酒盏疏。
百尺辘轳新浚井，一杯聊慰渴相如。
初至凤山即访小琉球所在以海道险阻不能至
朱仕玠（清代）

黄石东行平海卫，浪蘸虹霓湿修曳。天清时见小琉球，一点青螺漾空际。

舟行万里随天风，探奇默祷蛟螭宫。便邀海若相感动，波攒叠巘青摩空。

安知琉球何者是，转瞬阴云迷尺咫。到官两日席未暖，欲践层峦恣双眼。

风颠浪吼冰夷怒，即恐灵鳌倏移去。咄哉神閟焉可窥，倚天猿啸无穷期。
砥柱四首
范祖禹（宋代）

禹开砥柱放河奔，浊浪轩轩日月昏。
唯有三门君不见，惊波一起动乾坤。
再赋喜雪二首
吴潜（宋代）

夜深如水泼衣衾，晓看皑皑冒碧岑。
以洁藏污窥物理，由仁行义见天心。
但教南亩多呈瑞，何必东夷屡献琛。
麦熟吾时归印绶，不能者止念周任。
常州先生以太守入对五首 其四
赵蕃（宋代）

青毡非旧物，乔木岂故国。家传墨庄书，人嗣文靖德。

欲知治兴衰，是系道滋熄。愚独愧衣冠，身宜亲稼穑。
二十日发都门二十三日次颍昌过故府张几仲旧居
赵鼎臣（宋代）

入门见华屋，怆然伤我神。堂堂想平生，英气犹逼人。

园花与槛竹，种植手自亲。爱之不忍触，欲去辄逡巡。

缅怀大观初，幕府参下宾。前驱列貔虎，后乘邀徐陈。

纵猎辕门晓，赋诗瀛台春。何曾有天骄，安若儿女驯。

至今帐下吏，往往驱朱轮。凄凉十年内，梓树忽轮囷。

惟馀一书记，白首走埃尘。猥忝刺史符，愧彼吏与民。

公门那敢辱，往戒犹书绅。
次韵朱希真赠别
黄彦平（宋代）

偶伴浮云出，还寻倦翼归。
泝流扶楚柂，长夏及荆扉。
故园荒乔木，劳歌厌采薇。
本非求独往，要自隔群飞。
送阎二十六赴剡县
李冶（唐代）

流水阊门外，孤舟日复西。离情遍芳草，无处不萋萋。

妾梦经吴苑，君行到剡溪。归来重相访，莫学阮郎迷。
用十梅韵签冯簿
王炎（宋代）

黄门执戟翁，晚乃薄词赋。
我宜草玄文，未必知妙处。
观马院洗马
曹勋（宋代）

相靡相踶性不同，金环压辔照晴空。晚来洗罢游缰缓，喜听骄嘶岸柳风。
绍兴帅相公遗小春新花且折简云对瑞香啜之大
曾几（宋代）

酒压羔儿雪煮茶，红罗斗帐锦笼花。
中书堂上权衡手，小物勤公定等差。
咏八日诗三首 其三
支遁（魏晋）

缅哉玄古思，想托因事生。相与图灵器，像也像彼形。

黄裳罗帕质，元服拖绯青。神为恭者惠，迹为动者行。

虚堂陈药饵，蔚然起奇荣。疑似垂嚱微，我谅作者情。

于焉遗所尚，肃心拟太清。
抚琴听者知音
章甫（宋代）

千古牙琴遇子期，高山流水慰心知。而今也解琴中趣，漫说知希只自怡。
侍宴华光殿曲水奉勑为皇太子作诗 八
谢朓（南北朝）

灞浐入筵。
河淇流阼。
海若来往。
觞肴{氵公}泝。
欢饫有终。
清光欲暮。
轻貂回首。
华组徐步。
雨雪交作
方一夔（宋代）

雪晴那复雨，雨雪苦缠绵。连月无行地，穷冬不见天。

穴居狸舐掌，水宿鹭联拳。更道深山里，翁饥歇午烟。
丁香结
桂念祖（清代）

积雨侵阶，同云蔽野，墙外屐声来往。倚绳床经案，朝又暮、时霎龛灯都上。

文园情绪减，才触拨、禅关又放。人间天界，刹那轮转，肠回无像。

惘惘。记三五年时，秋月春花同赏。绿酒红灯，银鞍绣毂，尽劳追想。

无奈存没聚散，苦乐殊今曩。惟何恩何怨，尚隔莲邦肸蚃。
代上折枢彦质生朝二首
张元干（宋代）

天扶王室挺生申，瑞启中兴社稷臣。
樽俎折冲常自任，庙堂康济更何人。
秋风玉帐军容肃，冷月铃斋夜宴新。
愿扫妖氛开寿域，衮衣端为转洪钧。
芗林五十咏 其四十六 有山堂
杨万里（宋代）

阁皂风烟外，江西小有天。兹山本无主，掇入笔床前。
同庆长游草堂
释德洪（宋代）

万株苍烟间，杳然出微径。相逢知有得，一笑洗孤愤。

萧萧半窗雨，终日满风听。绿云到巉绝，小立锐清兴。

约公我辈人，发此一区胜。春工自无私，风力亦强敏。

柳垂拂掠黄，溪作揩磨净。篱间殿寒梅，吴姬发微哂。

已忻鸟声乐，更爱游丝迥。余郎妙天下，气与山岳峻。

春光缠肺肠，霁月磨风韵。诗如画好马，落笔得神骏。

日斜兴未阑，山穷春不尽。更为明日游，踏遍钟山顶。

旋汲一人泉，峰头煮春茗。
送青神丞刘平仲解官三绝
史尧弼（宋代）

笑谭裁割发硎馀，岂是丞能不负余。
并舍过从无一事，坐看虢虢水循除。
水调歌头 和苏子美
尹洙（宋代）

万顷太湖上，朝暮浸寒光。吴王去后，台榭千古锁悲凉。

谁信蓬山仙子，天与经纶才器，等闲厌名缰。敛翼下霄汉，雅意在沧浪。

晚秋里，烟寂静，雨微凉。危亭好景，佳树修竹绕回塘。

不用移舟酌酒，自有青山渌水，掩映似潇湘。莫问平生意，别有好思量。
题长安僧院
蒋吉（唐代）

出门争走九衢尘，总是浮生不了身。

惟有水田衣下客，大家忙处作闲人。
恭祀泰陵礼毕将回銮徘徊增慕载咏三章 其一
弘历（清代）

春秋太室奉尝烝，悲助兹辰祭泰陵。哀诏一番重展处，自惟何以副绳承。
猛虎行
李贺（唐代）

长戈莫舂，长弩莫抨。乳孙哺子，教得生狞。
举头为城，掉尾为旌。东海黄公，愁见夜行。
道逢驺虞，牛哀不平。何用尺刀？壁上雷鸣。
泰山之下，妇人哭声。官家有程，吏不敢听。
秋晚溪中寄怀大理齐司直（时齐分司洛下，有东山之期）
李益（唐代）

凤翔属明代，羽翼文葳蕤。昆仑进琪树，飞舞下瑶池。

振仪自西眷，东夏复分釐。国典唯平法，伊人方在斯。

荒宁桁杨肃，芳辉兰玉滋。明质鹜高景，飘飖服缨绥。

天寒清洛苑，秋夕白云司。况复空岩侧，苍苍幽桂期。

岁寒坐流霰，山川犹别离。浩思凭尊酒，氛氲独含辞。
思远人·有美人兮天之涯
曹勋（宋代）

有美人兮天之涯，食兰菊兮服锦衣，
披琼简兮规天维。隔昆丘之遐阻兮，
限弱水之漫瀰。曾故人之莫吾知兮，
旷千载而不归。岁冉冉其将莫兮，
俨吾驾而不可以徒回。几逍遥於山阿，
思夫君於式微。
春暮有感二首
张耒（宋代）

午枕消暗永，春裘御晓清。
砌红多近采，园绿有深鸣。
窗破斜光入，炉消断碧横。
白头为吏苦，高卧笑浮生。
驼山八景为伍国开赋 其八 清吹台
李孙宸（明代）

百尺淩空台，八荒供览眺。谁知鸾凤音，只是孙登啸。
句
贾似道（宋代）

轻袂杨花落，遥装燕子髓。
咏烛寄人
潘求仁（唐代）

烛与人相似，通宵遽白煎。不应须下泪，只是为人然。
寒食偶书
卷刚中（宋代）

楚乡孤坐掩重扉，素发荒唐酒一卮。
眼暗久因书卷得，心阑全自世缘知。
临流问米方终日，踏雪看梅是几时，
欲上高楼望吴越，无边烟雨正垂垂。
送谢希深学士北使
欧阳修（宋代）

汉使入幽燕，风烟两国间。
山河持节远，亭障出疆闲。
征马闻笳跃，雕弓向月弯。
御寒低便面，赠客解刀环。
鼓角云中垒，牛羊雪外山。
穹庐鸣朔吹，冻酒发朱颜。
塞草生侵碛，春榆绿满关。
应须鴈北向，方值使南还。
水龙吟（甲午寿尤制使）
李曾伯（宋代）

几年野渡孤舟，萧然袖此经纶手。归来廊庙，从容进退，祖风犹手。小队环花，轻艘漕玉，暂临金斗。把诗书帷幄，期年坐啸，尘不动、依依柳。

好是公堂称寿。正元戎、阃垣开后。旌旗才举，胡雏马上，闻风西走。一点阳春，无边德泽，淮山长久。待官军，定了长安，貂蝉侍、未央酒。
赠刘讽
苏涣（唐代）

林下人归少，君归不待年。
能令两蜀士，叹甚二疏贤。
委曲辞 其十
孙原湘（清代）

郎书隐语自分明，妾自关心记得清。无限深情难下笔，只描兰蕊并头生。
夜奔
李开先（明代）

登高欲穷千里目，愁云低锁衡阳路。
鱼书不至雁无凭，几番空作悲愁赋。
回首西山月又斜，天涯孤客真难渡。
丈夫有泪不轻弹，只因未到伤心处。
和文与可洋川园池三十首 野人庐
苏轼（宋代）

少年辛苦事犁锄，刚厌青山绕故居。
老觉华堂无意味，却须时到野人庐。
重修山阴县学记
王阳明（明代）

山阴之学，岁久弥敝。教谕汪君瀚辈以谋于县尹顾君铎而一新之，请所以诏士之言于予。时予方在疚，辞，未有以告也。已而顾君入为秋官郎，洛阳吴君瀛来代，复增其所未备而申前之请。昔予官留都，因京兆之请，记其学而尝有说焉。其大意以为朝廷之所以养士者不专于举业，而实望之以圣贤之学。今殿庑堂舍，拓而辑之；饩廪条教，具而察之者，是有司之修学也。求天下之广居安宅者而修诸其身焉，此为师、为弟子者之修学也。其时闻者皆惕然有省，然于凡所以为学之说，则犹未之及详。今请为吾越之士一言之。

夫圣人之学，心学也。学以求尽其心而已。尧、舜、禹之相授受曰：“人心惟危，道心惟微，惟精惟一，允执厥中。”道心者，率性之谓，而未杂于人。无声无臭，至微而显，诚之源也。人心，则杂于人而危矣，伪之端矣。见孺子之入井而恻隐，率性之道也；从而内交于其父母焉，要誉于乡党焉，则人心矣。饥而食，渴而饮，率性之道也；从而极滋味之美焉，恣口腹之饕焉，则人心矣。惟一者，一于道心也。惟精者，虑道心之不一，而或二之以人心也。道无不中，一于道心而不息，是谓“允执厥中”矣。一于道心，则存之无不中，而发之无不和。是故率是道心而发之于父子也无不亲；发之于君臣也无不义；发之于夫妇、长幼、朋友也无不别、无不序、无不信；是谓中节之和，天下之达道也。放四海而皆准，亘古今而不穷；天下之人同此心，同此性，同此达道也。舜使契为司徒而教以人伦，教之以此达道也。当是之时，人皆君子而比屋可封，盖教者惟以是教，而学者惟以是为学也。圣人既没，心学晦而人伪行，功利、训诂、记诵辞章之徒纷沓而起，支离决裂，岁盛月新，相沿相袭，各是其非，人心日炽而不复知有道心之微。间有觉其纰缪而略知反本求源者，则又哄然指为禅学而群訾之。呜呼！心学何由而复明乎！夫禅之学与圣人之学，皆求尽其心也，亦相去毫厘耳。圣人之求尽其心也，以天地万物为一体也。吾之父子亲矣，而天下有未亲者焉，吾心未尽也；吾之君臣义矣，而天下有未义者焉，吾心未尽也；吾之夫妇别矣，长幼序矣，朋友信矣，而天下有未别、未序、未信者焉，吾心未尽也。吾之一家饱暖逸乐矣，而天下有未饱暖逸乐者焉，其能以亲乎？义乎？别、序、信乎？吾心未尽也；故于是有纪纲政事之设焉，有礼乐教化之施焉，凡以裁成辅相、成己成物，而求尽吾心焉耳。心尽而家以齐，国以治，天下以平。故圣人之学不出乎尽心。禅之学非不以心为说，然其意以为是达道也者，固吾之心也，吾惟不昧吾心于其中则亦已矣，而亦岂必屑屑于其外；其外有未当也，则亦岂必屑屑于其中。斯亦其所谓尽心者矣，而不知已陷于自私自利之偏。是以外人伦，遗事物，以之独善或能之，而要之不可以治家国天下。盖圣人之学无人己，无内外，一天地万物以为心；而禅之学起于自私自利，而未免于内外之分；斯其所以为异也。今之为心性之学者，而果外人伦，遗事物，则诚所谓禅矣，使其未尝外人伦，遗事物，而专以存心养性为事，则固圣门精一之学也，而可谓之禅乎哉！世之学者，承沿其举业词章之习以荒秽戕伐其心，既与圣人尽心之学相背而驰，日鹜日远，莫知其所抵极矣。有以心性之说而招之来归者，则顾骇以为禅，而反仇仇视之，不亦大可哀乎！夫不自知其为非而以非人者，是旧习之为蔽，而未可遽以为罪也。有知其非者矣，藐然视人之非而不以告人者，自私者也。既告之矣，既知之矣，而犹冥然不以自反者，自弃者也。吾越多豪杰之士，其特然无所待而兴者，为不少矣，而亦容有蔽于旧习者乎？故吾因诸君之请而特为一言之。呜呼！吾岂特为吾越之士一言之而已乎？
蓝田溪杂咏二十二首。晚归鹭
钱起（唐代）

池上静难厌，云间欲去晚。忽背夕阳飞，乘兴清风远。
金凤花
欧阳修（宋代）

忆绕朱栏手自栽，绿丛高下几番开。
中庭雨过无人迹，狼籍深红点绿苔。
送徐子明赴苍梧参军
欧大任（明代）

跃马都门意气生，飞书骆越旧知名。炎洲道路三千里，沧海戈船十万兵。

岂为故人誇负弩，祇缘多难请长缨。伏波门下南征曲，更听袁郎玉笛声。
次临封八景韵四首 其四 景星夜月
苏万国（明代）

古寺当年号景星，今馀桂影满山明。四天霁色万缘寂，一片寒光千里清。

宝树高连东岭出，云华深罩锦涛平。布金长者名还在，不灭馀辉倚赤城。
返魂梅次苏藉韵 其五
陈克（宋代）

漫道君家四壁空，衣篝沈水晚朦胧。诗情似被花相恼，入我香奁境界中。
奉陪韩魏公燕王氏园亭席上赋诗留题二首
强至（宋代）

脱去尘官一屣轻，十年世网羡冥冥。
幽花笑晚新诗就，好鸟啼春宿酒醒。
辞客醉题红粉壁，相君高宴绿阴亭。
邺人应怪三台畔，今夜光联处士星。
甘露寺
杨蟠（宋代）

沧江万里对朱栏，白鸟群飞云复还。
云捧楼台出天上，风飘钟复落人间。
银河倒泻分双月，锦水西来转几山。
今古冥冥谁借问，且持玉爵破愁颜。
游厓山上袁明府萧老师
李以麟（明代）

我昔怀厓山，山深不可求。鳄湖一以眺，远水空悠悠。

感此生梦寐，岁华已十周。兹行惬夙怀，况得及春游。

东风吹征衣，新水摇轻舟。倏忽两崖间，四顾郁绸缪。

日落长烟空，宕桨湖中洲。怒流激风雨，一夜生寒秋。

鸡鸣揽衣起，毒雾散平畴。乱石如人立，遥天蹴浪浮。

舍舟沿小港，一径入松楸。巍峨新庙宇，寥寂旧山邱。

景物纷在眼，半带前朝愁。弱萝故袅袅，蜚鸟亦啾啾。

百年夷夏心，凄恻欲谁留。回首烟霏外，慷慨席中流。

赤日腾扶桑，万里阴霾收。把酒飏归航，且听渔人讴。